钦定古今图书集成/理学汇编/学行典/第135卷 > 杨龟山集 > 《荆州所闻》
## 钦定古今图书集成/理学汇编/学行典/第135卷 > 杨龟山集 > 《荆州所闻》

一介之与万锺，若论利则有多寡，若论义，其理一也。
伊尹惟能一介知所取与，故能禄之以天下弗顾，系
马千驷弗视。自后世观之，则一介不以予人为太吝，
一介不以取诸人为太洁。然君子之取予，适于义而
已。予之啬，取之微，虽若不足道矣，然苟害于义，又何
多寡之闲乎？孔子于西赤之富，不恤其请；于原宪之
贫，不许其辞，此知所予者也。《孟子》言“非其道，则一箪
食不可受于人，如其道，则舜受尧之天下，不以为泰。”
此知所取者也。

“沟洫之量，不可以容江河；江河之量，不可以容沧海”，
有所局故也。若君子则以天地为量，何所不容？有能
捐一金而不顾者，未必能捐十金；能捐十金而不顾
者，未必能捐百金。此由所见之熟与不熟，非能真知
其义之当与否也。若得其义矣，虽一分不妄予，亦不
妄取。